13 Bjale Antiokia go be go na le baporofeta+ le barutiši phuthegong ya moo. Bona ke Baranaba, Simeoni yo a bego a bitšwa Nigere, Lukio+ wa Kirene, Manaene yo a rutilwego le Heroda mmuši wa selete, le Saulo. 2 Ge ba be ba dutše ba hlankela+ Jehofa phatlalatša e bile ba ikona dijo, moya o mokgethwa wa re: “Bjale nkgetheleng Baranaba le Saulo+ bakeng sa modiro wo ke ba bileditšego wona.” 3 Ke moka ba ikona dijo, ba rapela, ba ba bea diatla+ gomme ba ba lesa ba sepela. 4 Ka gona banna ba bao ba romilwego ke moya o mokgethwa ba theogela Seleukia, go tloga moo ba sesela sehlakahlakeng sa Tsipero. 5 Ge ba fihla Salami ba gaša lentšu la Modimo disinagogeng tša Bajuda. Ba be ba bile ba na le Johane+ e le modiredi. 6 Ge ba sepetše go phatša sehlakahlaka seo ka moka go fihla Phafo, ba gahlana le monna yo mongwe wa Mojuda yo a bitšwago Bara-Jesu yoo e bego e le senoge e bile e le moporofeta wa maaka.+ 7 O be a na le molaodi wa selete e lego Seregio Paulose, monna wa tlhaologanyo. Ge a bileditše Baranaba le Saulo go yena, monna yo o ile a tsoma ka phišego go kwa lentšu la Modimo. 8 Eupša Elima* wa senoge (yeo ge e le gabotse ke tsela yeo leina la gagwe le fetolelwago ka yona) a ba ganetša,+ a nyaka go dira gore molaodi wa selete a furalele tumelo. 9 Saulo yoo gape e lego Paulo, ge a tletše moya o mokgethwa a mo tsepelela 10 gomme a re: “Wena monna yo a tletšego mohuta o mongwe le o mongwe wa boradia le wa bonokwane, wena morwa wa Diabolo,+ wena lenaba la se sengwe le se sengwe sa go loka, na o ka se lese go šarakanya ditsela tše di lokilego tša Jehofa? 11 Bjale tseba gore seatla sa Jehofa se godimo ga gago, o tla foufala, wa se bone seetša sa letšatši ka lebakanyana.” Gateetee kgodi e koto le leswiswi tša wela godimo ga gagwe gomme a sepela a tšama a nyaka batho gore ba mo hlahle ka seatla.+ 12 Ke moka molaodi wa selete+ ge a bona seo se diregilego, a fetoga modumedi ka ge a be a tlabilwe ke thuto ya Jehofa. 13 Banna bao gotee le Paulo, bjale ba tšea leeto la ka lewatleng go tloga Phafo gomme ba fihla Perega, Pamfilia.+ Eupša Johane+ a tloga go bona a boela+ Jerusalema. 14 Lega go le bjalo, ba tloga Perega ba tla Antiokia kua Pisidia. Ba ya sinagogeng+ ka letšatši la sabatha, ba dula fase. 15 Ka morago ga go balwa phatlalatša ga Molao+ le Baporofeta, balaodi ba okamelago+ ba sinagoge ba romela lentšu go bona ba re: “Banna, bana bešo, ge e ba go na le lentšu le ge e le lefe la kgothatšo leo le nago le lona bakeng sa batho, le boleleng.” 16 Ka gona, Paulo a ema a bontšha ka seatla sa gagwe gore ba homole+ gomme a re: “Banna, Baisiraele le lena ba bangwe bao le boifago Modimo, ntheetšeng.+ 17 Modimo wa batho ba ba Isiraele o kgethile borakgolokhukhu ba rena, a ba godiša nakong ya bodiiledi bja bona nageng ya Egipita gomme a ba ntšha go yona ka letsogo le le emišitšwego.+ 18 Ka lebaka la mo e ka bago nywaga e masomenne+ o ile a ba kgotlelela kua lešokeng. 19 Ka morago ga go fediša ditšhaba tše šupa nageng ya Kanana, o ile a aba naga ya bona ka matengwa.+ 20 Seo ka moka se diragetše mo e ka bago nywageng e makgolonne-masomehlano (450). “Ka morago ga dilo tše o ile a ba nea baahlodi go fihla ka Samuele moporofeta.+ 21 Eupša go tloga nakong yeo go ya pele ba ile ba nyaka kgoši,+ gomme Modimo a ba nea Saulo morwa wa Kishe, monna wa moloko wa Benjamini,+ ka nywaga e masomenne. 22 Ka morago ga go mo tloša+ o ile a ba tsošetša Dafida e le kgoši,+ yoo ka yena a neilego bohlatse gomme a re: ‘Ke hweditše Dafida morwa wa Jese+ e le monna yo a kwanago le pelo ya ka,+ yo a tlago go dira dilo ka moka tšeo ke di kganyogago.’+ 23 Go tšwa baneng+ ba monna yo, Modimo go ya ka kholofetšo ya gagwe o tlišeditše Isiraele mophološi,+ e lego Jesu. 24 Ka morago ga gore Johane+ a bolele phatlalatša (pele ga ge go etla yena Yoo)+ gore batho ka moka ba Isiraele ba kolobetšwe e le go bontšha gore ba a itshola. 25 Eupša ge Johane a phetha tsela ya gagwe, o ile a re: ‘Le nagana gore ke nna mang? Ga se nna yena. Eupša go na le yo a tlago ka morago ga ka yo ke sa swanelegego go hunolla diramphašane tša dinao tša gagwe.’+ 26 “Banna, bana bešo, lena bana ba lešika la Aborahama le lena ba bangwe bao le lego gare ga bao ba boifago Modimo, lentšu la phološo ye le rometšwe go rena.+ 27 Gobane badudi ba Jerusalema le babuši ba bona ga se ba ka ba lemoga yena Yo,+ eupša ge ba be ba mo ahlola, ba ile ba phethagatša tšeo di boletšwego ke Baporofeta,+ e lego dilo tšeo di balwago ka go hlaboša ka Sabatha e nngwe le e nngwe. 28 Gaešita le ge ba sa hwetša lebaka la go swanelwa ke lehu,+ ba ile ba kgopela Pilato ka šiši gore a bolawe.+ 29 Bjale ge ba feditše go phetha dilo ka moka tšeo di bego di ngwadilwe mabapi le yena,+ ba mo fološa koteng+ ba mo robatša lebitleng.+ 30 Eupša Modimo o mo tsošitše bahung;+ 31 gomme ka matšatši a mantši o ile a bonagala go bao ba bego ba rotogile le yena go tloga Galilea go ya Jerusalema. Bona bao mo nakong ye ke dihlatse tša gagwe go batho.+ 32 “Ka gona re le botša ditaba tše dibotse tša mabapi le kholofetšo yeo e dirilwego go borakgolokhukhu ba rena.+ 33 Modimo o e phethagaditše ka mo go feletšego go rena bana ba bona ka gore a tsoše Jesu;+ go etša ge go ngwadilwe psalmeng ya bobedi gore: ‘O morwa wa ka, nna lehono ke Tatago.’+ 34 Therešo yeo ya gore o mo tsošitše bahung le go mo rerela gore a se hlwe a eya tshenyegong, o e boletše ka tsela ye: ‘Ke tla le bontšha botho bjo bo botegago bjo bo holofeditšwego Dafida.’+ 35 Ka gona go psalme e nngwe o itše: ‘O ka se dumelele mohlanka wa gago yo a botegago a bona go bola.’+ 36 Ka lehlakoreng le lengwe Dafida+ o ile a hlankela Modimo molokong wa gagwe, a robala lehung gomme a latšwa le borakgolokhukhu ba gagwe, a bona go bola.+ 37 Ka lehlakoreng le lengwe, yo Modimo a mo tsošitšego ga se a bona go bola.+ 38 “Ka gona bana bešo, tsebang gore ka yena Yo go lebalelwa ga dibe go tsebatšwa go lena;+ 39 le gore dilong tšohle tšeo go tšona le bego le ka se bolelwe gore ga le na molato ka molao wa Moshe,+ yo mongwe le yo mongwe yo a dumelago o bolelwa e le yo a se nago le molato ka yena Yo.+ 40 Ka gona hlokomelang gore seo se boletšwego Baporofeteng ga se le tlele: 41 ‘Bonang se lena banyatši gomme le makale, le nyamelele gobane go na le modiro wo ke o phethago mehleng ya lena, e lego modiro woo le gatee le ka se o dumelego gaešita le ge motho le ge e le ofe a ka le laodišetša wona ka botlalo.’”+ 42 Bjale eitše ge ba etšwa, batho ba ba lopa gore ba ba botše ditaba tše ka sabatha e latelago.+ 43 Ka gona, ka morago ga ge kopano ya sinagoge e phatlaletše, Bajuda ba bantši le batho bao ba bego ba sokologetše tumelong ya Sejuda bao ba bego ba rapela Modimo ba latela Paulo le Baranaba,+ bao ge ba bolela le bona ba ilego ba ba opeletša+ gore ba tšwele pele bothong bjo bogolo bja Modimo.+ 44 Ka sabatha e latelago, mo e nyakilego go ba motse ka moka wa kgobokana go tlo kwa lentšu la Jehofa.+ 45 Ge Bajuda ba bona lešaba leo, ba ile ba tlala lehufa+ gomme ba ganetša ka thogako dilo tšeo di bolelwago ke Paulo.+ 46 Ka gona Paulo le Baranaba ba bolela le bona ka sebete ba re: “E be e le mo go swanetšego gore lentšu la Modimo le botšwe lena pele.+ Ka ge le le gana+ gomme le sa ikahlole le le bao ba swanelwago ke bophelo bjo bo sa felego, gona re retologela ditšhabeng.+ 47 Gobane Jehofa o re neile taelo ka mantšu a: ‘Ke le beile gore le be seetša sa ditšhaba,+ gore le be phološo go iša pheletšong ya lefase.’”+ 48 Ge ba ditšhaba ba ekwa se, ba thaba le go tagafatša Jehofa,+ gomme bohle bao ba nago le tshekamelo e swanetšego ka bophelo bjo bo sa felego ba fetoga badumedi.+ 49 Go feta moo, lentšu la Jehofa la phatlalatšwa nageng ka moka.+ 50 Eupša Bajuda+ ba hlohleletša basadi bao ba bego ba na le botumo bjo bobotse le banna ba maemo ba motse, gomme ba tsošetša Paulo le Baranaba tlaišo,+ ba ba rakela ka ntle ga mellwane ya bona. 51 Ka gona ba ile ba ba hlohlorela lerole la dinao tša bona+ gomme ba ya Ikonia. 52 Ke moka barutiwa ba tšwela pele ba tlala lethabo+ le moya o mokgethwa.